เงินเฟ้อ “เกาหลีใต้” ปี 65 นิวไฮรอบ 24 ปี เหตุราคาพลังงานพุ่ง
เงินเฟ้อเกาหลีใต้ปี 65 พุ่ง 5.1% สูงสุดในรอบ 24 ปี เหตุต้นทุนวัตถุดิบและพลังงานพุ่งขึ้น
เงินเฟ้อเกาหลีใต้ปี 65 พุ่ง 5.1% สูงสุดในรอบ 24 ปี เหตุต้นทุนวัตถุดิบและพลังงานพุ่งขึ้น
30 ธ.ค. 2565

สำนักงานสถิติเกาหลีใต้ เปิดเผยในวันนี้ว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 5.1% ในปี 2565 เมื่อเทียบเป็นรายปี ซึ่งเป็นระดับสูงสุดในรอบ 24 ปีหรือนับตั้งแต่ปี 2541 และเพิ่มขึ้นอย่างมากจากระดับ 2.5% ในปี 2564 เนื่องจากสงครามรัสเซีย-ยูเครนส่งผลให้ต้นทุนวัตถุดิบและพลังงานพุ่งขึ้น
โดยรายงานระบุว่า ค่าบริการสาธารณูปโภคในปี 2565 ปรับตัวขึ้น 12.6% เมื่อเทียบรายปี เนื่องจากเกาหลีใต้ซึ่งต้องพึ่งพาการนำเข้าอย่างมากเพื่อตอบสนองความต้องการด้านพลังงานในประเทศนั้น ได้รับผลกระทบจากราคาทรัพยากรสำคัญทั่วโลกที่พุ่งสูงขึ้น
ขณะที่ราคาสินค้าเกษตร ประมง และปศุสัตว์ปรับตัวขึ้น 3.8% ในปี 2565 ชะลอตัวลงจากระดับ 8.7% ในปี 2564 แต่ราคาสินค้าอุตสาหกรรมปรับตัวขึ้น 6.9% เมื่อเทียบรายปี ส่วนราคาน้ำมันและอาหารแปรรูปเพิ่มขึ้น 22.2% และ 7.8% ตามลำดับ
สำหรับดัชนี CPI พื้นฐาน ซึ่งไม่รวมสินค้าเกษตรและราคาน้ำมันที่มีความผันผวน เพิ่มขึ้น 4.1% ในปี 2565 นับเป็นการขยายตัวขึ้นอย่างรวดเร็วหลังจากที่ปรับตัวขึ้น 1.8% ในปี 2564
ส่วนในเดือนธ.ค. 2565 นั้น ดัชนี CPI เพิ่มขึ้น 5% เมื่อเทียบเป็นรายปี โดยดัชนี CPI เคลื่อนไหวเหนือระดับ 5% เป็นเดือนที่ 8 ติดต่อกัน